Ehdotus NEUVOSTON PÄÄTÖS Maailman kauppajärjestön (WTO) yhdeksännessä ministerikokouksessa esitettävästä Euroopan unionin kannasta /* COM/2013/0750 final - 2013/0364 (NLE) */





PERUSTELUT 1. EHDOTUKSEN TAVOITE Yhdeksäs WTO:n ministerikokous (MC9) pidetään 3.–6. joulukuuta 2013 Indonesiassa. Parhaillaan neuvotellaan eräistä kysymyksistä, joista voitaisiin sopia ministerikokouksessa. Jotkin näistä kysymyksistä liittyvät Dohan kehitysohjelmaan, ja niistä sopiminen olisi askel kohti koko Dohan neuvottelukierroksen loppuun saattamista. Yhdeksännessä ministerikokouksessa voidaan sopia myös muista, Dohan kehitysohjelmaan liittymättömistä seikoista, mutta tästä tehdään erillinen ehdotus neuvoston päätökseksi. Dohan kehitysohjelmaan liittyvistä asioista käytävät neuvottelut jakautuvat kolmeen pilariin, jotka ovat kaupan helpottaminen, maatalous ja kehitysyhteistyö. EU pitää ensiarvoisen tärkeänä pääsyä yhteisymmärrykseen kaupan helpottamisesta, mikä toisi suurta taloudellista hyötyä kaikille WTO:n jäsenille. Jos neuvottelut kaupan helpottamisesta etenevät suunnitelmien mukaisesti ennen yhdeksättä ministerikokousta, WTO:n jäsenmaat voisivat päästä poliittiseen yhteisymmärrykseen sopimuksen perustekstistä. Sopimuksen teksti voidaan kuitenkin viimeistellä vasta vuonna 2014, kun täytäntöönpanoaikataulut ovat valmiina (niiden säännösten osalta, jotka on tarkoitus panna täytäntöön sopimuksen tullessa voimaan), sillä ne ovat erottamaton osa sopimusta. Jos neuvottelut etenevät tähän suuntaan tyydyttävällä tavalla, ja yhdeksännessä ministerikokouksessa päästään poliittiseen yhteisymmärrykseen kaupan helpottamista koskevasta sopimuksesta, kokouksessa on tarkoitus päättää myös tietyistä kehitysyhteistyöhön ja maatalouteen liittyvistä kysymyksistä. Jotkin näistä kehitysyhteistyöhön ja maatalouteen liittyvistä kysymyksistä todennäköisesti edellyttävät neuvoston päätöstä jo yhdeksättä ministerikokousta varten, ja ne ovat siksi tämän ehdotuksen aiheina. Erillinen neuvoston päätös EU:n kannasta kaupan helpottamista koskevaan sopimukseen tarvitaan todennäköisesti vuonna 2014, kun kyseisen sopimuksen teksti on täysin valmis ja edellyttää kannanottoa EU:lta WTO:ssa. Sen vuoksi tämä ehdotus neuvoston päätökseksi koskee ainoastaan seuraavassa mainittuja kehitysyhteistyöhön ja maatalouteen liittyviä kysymyksiä, joista voidaan sopia yhdeksännessä ministerikokouksessa: · Seurantamekanismi, joka koskee kehittyvien maiden erityis- ja erilliskohteluun liittyviä säännöksiä: WTO:n yleisneuvoston 31. heinäkuuta 2002 hyväksymien suuntaviivojen mukaisesti WTO:n kauppa- ja kehityskomitean erityisistunto on saamassa päätökseen neuvottelut sellaisen seurantajärjestelmän toiminnoista, rakenteesta ja tehtävistä, jonka tavoitteena on helpottaa kehittyvien ja vähiten kehittyneiden jäsenmaiden integroitumista monenväliseen kauppajärjestelmään. · Tariffikiintiöiden hallinnointi: Yhdeksännessä ministerikokouksessa sovittavaan tekstiin olisi sisällytettävä avoimuussäännöksiä sekä tariffikiintiöiden vajaakäyttöön sovellettava mekanismi. Avoimuuden osalta tariffikiintiöiden hallinnointi voidaan rinnastaa tuontilisensoinnin menettelytapoihin, joten siihen sovelletaan tuontilisensointia koskevaa WTO:n sopimusta ja siten joitakin menettelytapoihin ja avoimuuteen liittyviä velvoitteita (esim. pakollinen julkaiseminen, hakemuksen käsittelyn määräajat ja ilmoittaminen). Lisäksi olisi sovellettava välttämättömyyskriteeriä, jonka mukaan hallinnollisten menettelyiden ei pitäisi aiheuttaa enempää rasitetta kuin on ehdottomasti tarpeen toimenpiteen hallinnoimiseksi. Vajaakäyttötilanteessa, kun tariffikiintiön käyttöaste on alle 65 prosenttia tietyn ajan (tai ilmoitusta ei saada), tuontia harjoittavaa WTO:n jäsentä voidaan vaatia muuttamaan kiintiöiden hallinnointia niin, että käytetään "ensin tullutta palvellaan ensin" -periaatetta tai automaattista, rajoittamatonta lisensointijärjestelmää. · Elintarviketurva: Yhdeksännessä ministerikokouksessa pyritään yhteisymmärrykseen ”asianmukaista pidättyväisyyttä” koskevasta lausekkeesta, joka suojaisi joidenkin kehitysmaajäsenten elintarviketurvaohjelmia WTO:ssa tietyn ajan ja tietyin edellytyksin. Asiasta voitaisiin sopia ministerikokouksen päätöksellä. Tämän ehdotuksen tavoitteena on mahdollistaa se, että Euroopan unioni liittyy konsensukseen edellä mainituista kysymyksistä WTO:n yhdeksännessä ministerikokouksessa. Ehdotuksen mukaan neuvosto valtuuttaa komission esittämään WTO:ssa Euroopan unionin puolesta konsensukseen liittymistä koskevan unionin kannan, jotta unioni voi tukea mainittujen päätösten hyväksymistä. Kun otetaan huomioon, että ministerikokous pidetään 3.–6. joulukuuta ja että neuvottelut mahdollisen Balin paketin kaikista osista ovat meneillään, komissio odottaa neuvoston tekevän päätöksensä, kun tilanne asiaan liittyvien tekstien osalta on riittävän selkeä – mahdollisesti ministerikokouksen aikana. 2. EHDOTUKSEN OIKEUSPERUSTA Euroopan unionin toiminnasta tehdyn sopimuksen (SEUT-sopimus) 218 artiklan 9 kohdassa määrätään, että neuvosto tekee komission tai unionin ulkoasioiden ja turvallisuuspolitiikan korkean edustajan ehdotuksesta päätöksen kansainvälisellä sopimuksella perustetussa elimessä unionin puolesta esitettävien kantojen vahvistamisesta silloin, kun tämän elimen on annettava säädöksiä, joilla on oikeusvaikutuksia. Ministerikokouksen päätökset, jotka koskevat tariffikiintiöiden hallinnointia, elintarviketurvaa ja seurantamekanismia, kuuluvat tämän määräyksen soveltamisalaan. Kaikki suunnitellut toimenpiteet kuuluvat yhteisen kauppapolitiikan piiriin (SEUT-sopimuksen 207 artikla) ja liittyvät suoraan WTO:n ja monenvälisen kauppajärjestelmän toimintaan. 3. EHDOTUKSEN SOVELTAMISALA Komissio valtuutetaan esittämään Euroopan unionin puolesta unionin kanta liittymisestä konsensukseen, jolla puolletaan elintarviketurvaa, tariffikiintiöiden hallinnointia ja seurantamekanismia koskevien päätösten hyväksymistä ministerikokouksessa. Euroopan parlamentille tiedotetaan välittömästi ja täysimääräisesti Euroopan unionin toiminnasta tehdyn sopimuksen 218 artiklan 10 kohdan mukaisesti. 2013/0364 (NLE) Ehdotus NEUVOSTON PÄÄTÖS Maailman kauppajärjestön (WTO) yhdeksännessä ministerikokouksessa esitettävästä Euroopan unionin kannasta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen sekä katsoo seuraavaa: (1) Euroopan unioni pitää ensiarvoisen tärkeänä monenvälisen kauppajärjestelmän toimivuutta ja asteittaista vahvistamista ja katsoo, että Dohan kierroksen monenvälisiä kauppaneuvotteluja on tarpeen edistää. WTO:n yhdeksännen ministerikokouksen myönteiset tulokset olisivat tarpeellinen askel tämän tavoitteen saavuttamiseksi. Olisi löydettävä yhteisymmärrys kaupan helpottamista koskevasta WTO:n sopimuksesta ja saavutettava tuloksia joissakin maatalouteen ja kehitysyhteistyöhön liittyvissä, varsinkin vähiten kehittyneitä maita koskevissa kysymyksissä. (2) Kehitysyhteistyö on keskeisessä osassa Dohan kierroksen kauppaneuvotteluissa. WTO:n yleisneuvosto hyväksyi 31 päivänä heinäkuuta 2002 pitämässään kokouksessa kauppa- ja kehityskomitean erityisistunnon suosituksen erityis- ja erilliskohtelua koskevasta seurantamekanismista. Tämän seurantamekanismin tarkoituksena olisi auttaa kehittyvien ja vähiten kehittyneiden jäsenmaiden integroitumista monenväliseen kauppajärjestelmään. Kauppa- ja kehityskomitean erityisistunto viimeistelee parhaillaan kyseisen mekanismin rakennetta ja tehtäviä. Euroopan unionin olisi tuettava ministerikokouksen päätöstä. (3) Maatalous on keskeinen osa Dohan kehitysohjelmaa, ja siihen liittyvät kysymykset voidaan täysin ratkaista vain yhdessä monien muiden Dohan kehitysohjelman valtuuksien piiriin kuuluvien kysymysten kanssa. Euroopan unioni on kuitenkin tietoinen siitä, että jotkin WTO:n jäsenet haluavat käsitellä tiettyjä maatalouteen liittyviä kysymyksiä jo yhdeksännen ministerikokouksen yhteydessä. Nämä ovat asioita, jotka liittyvät läheisesti poliittiseen yhteisymmärrykseen pitkälle menevästä kaupan helpottamista koskevasta sopimuksesta. (4) Tariffikiintiöiden tehokas hallinnointi ja niiden käytön avoimuus ovat välttämättömiä edellytyksiä sen varmistamiseksi, että aikaisemmat, Uruguayn kierroksella tehdyt maataloustuotteiden markkinoillepääsyä koskevat sitoumukset pannaan asianmukaisesti täytäntöön. WTO:ssa vuoden 2013 aikana käydyissä neuvotteluissa jäsenet ovat päässeet sopimukseen sellaisen tariffikiintiöiden hallinnointimekanismin täytäntöönpanosta, joka sisältää avoimuussäännöksiä sekä kiintiöiden vajaakäyttöön sovellettavan mekanismin. Avoimuuden osalta tariffikiintiöiden hallinnointi olisi rinnastettava tuontilisensoinnin toimenpiteisiin, joten siihen olisi sovellettava tuontilisensoinnin menettelytapoja koskevaa WTO:n sopimusta, jolloin noudatettaisiin tiettyjä menettelyihin ja avoimuuteen liittyviä velvoitteita. Lisäksi olisi sovellettava välttämättömyyskriteeriä, jonka mukaan hallinnollisten menettelyiden ei pitäisi aiheuttaa enempää rasitetta kuin on ehdottomasti tarpeen toimenpiteen hallinnoimiseksi. Vajaakäyttötilanteessa, kun tariffikiintiön käyttöaste tiettynä aikana alittaa määritellyn rajan (tai ilmoitusta ei saada), tuontia harjoittavaa WTO:n jäsentä voidaan vaatia muuttamaan kiintiöiden hallinnointia niin, että käytetään "ensin tullutta palvellaan ensin" -periaatetta tai automaattista, rajoittamatonta lisensointimenetelmää. Ministerikokouksen odotetaan nyt tekevän päätöksen tariffikiintiöiden hallinnoinnista, ja Euroopan unionin olisi tuettava päätöstä. (5) WTO:n jäsenillä olisi oltava mahdollisuus toteuttaa tarvittavat ohjelmat, jotka koskevat muun muassa julkista varastointia elintarvikkeiden saatavuuden turvaamiseksi WTO:n sääntöjen mukaisesti. Julkista varastointia elintarvikkeiden saatavuuden turvaamiseksi koskevien ohjelmien on täytettävä tietyt WTO:n jäsenten kesken sovitut edellytykset, jotta ne eivät vääristä kansainvälistä kauppaa. WTO:ssa vuoden 2013 aikana käydyissä neuvotteluissa jäsenet ovat löytäneet soveltuvan ratkaisun kehittyvien maiden toimeenpanemien julkista varastointia koskevien ohjelmien suhteen. Jäsenten välisen yhteisymmärryksen mukaan (asianmukaista pidättyväisyyttä koskeva lauseke) tällaisia ohjelmia ei kyseenalaisteta tietyn ajan kuluessa, jos ne täyttävät tietyt ehdot. Ministerikokouksen odotetaan nyt tekevän tämän yhteisymmärryksen vahvistavan päätöksen, ja Euroopan unionin olisi tuettava päätöstä. (6) Euroopan unionin päätös liittyä WTO:n yhdeksännessä ministerikokouksessa konsensukseen, joka koskee seurantamekanismia, tariffikiintiöiden hallinnointia ja elintarviketurvaa, on riippuvainen kaupan helpottamista koskevan sopimuksen valmistelun edistymisestä ja varsinkin siitä, saavuttaako ministerikokous poliittisen yhteisymmärryksen kyseisen sopimuksen tekstistä, ON HYVÄKSYNYT TÄMÄN PÄÄTÖKSEN: 1 artikla Euroopan unionin kanta elintarviketurvaa, tariffikiintiöiden hallinnointia ja seurantamekanismia koskeviin kysymyksiin on liittyä WTO:n jäsenten saavuttamaan konsensukseen, jotta yhdeksäs ministerikokous voi hyväksyä päätökset. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja